UPDATE 26.01.2017 21:27: Felicitari si multumiri semnatarilor scrisorii deschise. Scrisoara noastra a avut succes:

http://economie.hotnews.ro/stiri-telecom-21559997-decizia-ici-introduce-tarif-inregistrare-mentenanta-anuala-pentru-domeniile-incepand-1-iulie-2017-fost-anulata-ministrul-jianu-anunta-nou-calendar-pentru-reglementarea-administrarii-domeniilor.htm

Am inițiat o scrisoare deschisă către ROTLD în care solicităm mai multă transparență și organizarea de consultări publice referitoare la introducerea tarifului anual pentru domenii „.ro”.

Pentru a susține demersul nostru vă rog să promovați această scrisoare către presă și prin canalele de social media.

Textul integral:

Către

Domnul Ionuț Eugen Sandu, șef departament RoTLD și Cloud Computing

Consiliul de Administrație al Institutului Național de Cercetare-Dezvoltare în Informatică

Domnul Augustin Jianu, Ministrul Comunicațiilor și pentru Societatea Informațională

Comisia pentru tehnologia informației și comunicațiilor din Camera Deputaților

Scrisoare deschisă

Solicităm organizarea de consultări publice privind introducerea tarifului anual de mentenanță pentru domeniile “.ro”

În 23 decembrie 2016 ROTLD a publicat online anunțul privind introducerea tarifului de înregistrare și mentenanță anuală pentru domeniile „.ro” începând cu 1 iulie 2017.

În 18 ianuarie 2017 ROTLD a organizat o întâlnire cu partenerii săi, companii de web hosting, prin care se înregistrează în jur de 60% dintre domeniile “.ro”. La această întâlnire ROTLD a comunicat pentru prima dată noile tarife de mentenanță și reguli de înregistrare pentru domeniile “.ro”.

Niciunul dintre partenerii prezenți la întâlnire nu a negat necesitatea introducerii unui tarif anual de mentenanță, acesta fiind un standard de facto în industrie.

În timpul întâlnirii, participanții au constatat că există mai multe puncte care trebuie discutate înainte de a stabili forma finală a introducerii tarifului anual de mentenanță. Partenerii ROTLD au oferit feedback extrem de valoros, cum ar fi:

Tariful de 39 euro + TVA pentru înregistrarea unui domeniu pe 5 ani, în loc de 7,8 euro + TVA pe 1 an este o măsură neobișnuită în industrie și care face mai puțin accesibile domeniile “.ro”

Încărcarea extraordinară care se creează pe departamentele de plăți și suport ale ROTLD si ale partenerilor în ziua de 1 octombrie a fiecărui an, când ar fi termenul limită de plată pentru mentenanța tuturor domeniilor “.ro” înregistrate până la data de 1 iulie 2012. Reprezentații ROTLD au estimat un număr de 300,000 600,000 de domenii pentru care se va achita tarif anual de mentenanță în perioada 1 iulie – 1 octombrie 2017.

În acest moment sunt peste 900,000 de domenii “.ro” înregistrate. Impactul deciziei ICI este unul major asupra tuturor utilizatorilor de domenii „.ro” și asupra multor categorii de companii din industria online.

Din aceste motive solicităm Consiliului de Administrație al ICI să aloce o perioadă de minimum 3 luni pentru consultări publice cu partenerii ROTLD, asociații profesionale din IT&C, presă și utilizatori de domenii “.ro”.

Inițierea acestor consultări se va face de către ROTLD publicând online:

propunerea detaliată a ROTLD

fundamentarea economică pe care se bazează propunerea de înregistrare pe minimum 5 ani. Dintre cele mai populare 20 extensii de domenii din lume, doar unul nu permite înregistrarea pe 1 an, “.au” – minimum 2 ani. Dintre cele 29 extensii de domenii ale țărilor din UE, doar doua nu permit înregistrarea pe 1 an, “.gr” – 2 ani, “.hu” – 2 ani. ROTLD trebuie să argumenteze detaliat de ce este necesară această regulă complet atipică în industrie.

Consultarea publică se va face prin întâlniri și discuții organizate de către ROTLD (online și offline) cu actorii din “.ro”.

ROTLD are 80 de parteneri localizați în toată țară, cât și în străinătate. Faptul că ROTLD a acordat partenerilor doar 2 zile lucrătoare, prelungite ulterior la 3 zile lucrătoare, pentru a discuta între ei, semna, centraliza și transmite propunerile ridică semne de întrebare asupra deschiderii ROTLD la dialogul cu partenerii săi.

Vă solicităm să acordați mai mult de 3 zile lucrătoare pentru feedback și consultări, să faceți consultările publice și să implicați companii și organizații profesionale din industria online, presă și utilizatori de domenii “.ro”.

Aceste consultări publice sunt benefice și pentru informarea deținătorilor celor 900,000 de domenii “.ro” care vor fi afectați de această schimbare.

Credem că doar printr-un dialog adevărat veți obține întreaga susținere și apreciere din partea comunității online din “.ro”.

25 ianuarie 2017

Semnatari (ordonați alfabetic) – actualizat la 26 ianuarie 2017, 15:54

Lista rămâne deschisă pentru cei care doresc să se alăture demersului nostru.